DA Den Europæiske Unions Tidende L 273/25

KOMMISSIONENS GENNEMFØRELSESFORORDNING (EU) Nr. 986/2013

af 14. oktober 2013

om fastsættelse for bogføringsåret 2014 for EGFL af de rentesatser, der skal anvendes ved beregningen af de finansielle omkostninger for opkøb, oplagring og afsætning af interventionsprodukter

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (1), særlig artikel 3, stk. 3, og

ud fra følgende betragtninger:

(1) Af artikel 4, stk. 1, litra a), i Kommissionens forordning (EF) nr. 884/2006 (2) fremgår det, at udgifter i forbindelse med finansielle omkostninger for de af medlemsstaterne tilvejebragte midler til køb af produkter skal fastsættes i overensstemmelse med beregningsreglerne i bilag IV til samme forordning.

(2) Ifølge punkt I.1, første afsnit, i bilag IV til forordning (EF) nr. 884/2006 beregnes de pågældende finansielle omkostninger på grundlag af en ensartet rentesats for EU, som Kommissionen fastsætter i begyndelsen af hvert bogføringsår. Denne rentesats svarer til gennemsnittet af Euribor-terminsrentesatserne for tre- og tolvmånederslån, der blev registreret i de seks måneder inden den meddelelse fra medlemsstaterne, der er fastsat i nævnte bilag IV, punkt I.2, første afsnit, idet de vægtes med henholdsvis en tredjedel og to tredjedele. Denne sats skal fastsættes i begyndelsen af hvert bogføringsår for EGFL.

(3) Ifølge punkt I.2, andet afsnit, i bilag IV til forordning (EF) nr. 884/2006 finder den ensartede rentesats dog anvendelse, hvis den rentesats, der er meddelt af en medlemsstat, er højere end den ensartede rentesats, der er fastsat for Unionen i referenceperioden. Hvis den rentesats, som en medlemsstat har givet meddelelse om, er lavere end den ensartede rentesats, der er fastsat for Unionen i referenceperioden, finder den rentesats, som medlemsstaten har givet meddelelse om, anvendelse.

(4) Hvis en medlemsstat, jf. punkt I.2, tredje afsnit, i bilag IV til forordning (EF) nr. 884/2006, ikke har indgivet meddelelse om nogen rentesats i den form og inden udløbet af den frist, der er nævnt i punkt I.2, første afsnit, i bilag IV, anses den rente, som medlemsstaten har betalt, for at være 0 %. Såfremt en medlemsstat erklærer, at den ikke har haft nogen renteomkostninger, fordi den i referenceperioden ikke havde landbrugsprodukter i offentligt lager, anvendes den af Kommissionen fastsatte ensartede rentesats for denne medlemsstat.

(5) Alle medlemsstater undtagen Frankrig og Sverige har oplyst, at de ikke har afholdt renteudgifter, fordi de i referenceperioden ikke havde landbrugsprodukter i offentligt lager. Desuden anvendte disse medlemsstater referencesatser i referenceperioden, der var højere end den ensartede rentesats, der er fastsat for Unionen. Endelig var de referencesatser, der blev anvendt for Kroatien, referencesatserne for juli og august 2013.

(6) På grundlag af medlemsstaternes meddelelser til Kommissionen bør rentesatserne for bogføringsåret 2014 for EGFL fastsættes under hensyn til ovenstående elementer.

(7) Foranstaltningerne i denne forordning er i overensstemmelse med udtalelse fra Komitéen for Landbrugsfondene —

VEDTAGET DENNE FORORDNING:

Artikel 1

For udgifterne til de finansielle omkostninger for de af medlemsstaterne tilvejebragte midler til opkøb af interventionsprodukter, som skal bogføres i bogføringsåret 2014 for Den Europæiske Garantifond for Landbruget (EGFL), fastsættes det, at rentesatserne i bilag IV til forordning (EF) nr. 884/2006 i henhold til artikel 4, stk. 1, litra a), i nævnte forordning skal svare til den ensartede rentesats på 0,4 %.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. oktober 2013.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. oktober 2013. På Kommissionens vegne José Manuel BARROSO Formand

(1) EUT L 209 af 11.8.2005, s. 1.

(2) Kommissionens forordning (EF) nr. 884/2006 af 21. juni 2006 om gennemførelsesbestemmelser til Rådets forordning (EF) nr. 1290/2005 for så vidt angår Den Europæiske Garantifond for Landbrugets (EGFL) finansiering af interventionsforanstaltninger i form af offentlig oplagring og medlemsstaternes betalingsorganers bogføring af operationer vedrørende offentlig oplagring (EUT L 171 af 23.6.2006, s. 35).